RESOLUCIÓN do 30 de maio de 2008, da División de Recursos Humanos e Desenvolvemento Profesional, pola que se inicia o procedemento para que determinado colectivo de persoal estatutario das categorías de diplomados sanitarios do Servizo Galego de Saúde solicite o recoñecemento do grao III de desenvolvemento profesional, e se publica o acordo adoptado pola Comisión de Seguimento en relación co grao IV.
SERVIZO GALEGO DE SAÚDE — III. OUTRAS DISPOSICIÓNS — 10/06/2008

De conformidade co Acordo de Mesa sectorial do 4 de xullo de 2006, sobre carreira profesional do persoal das categorías de diplomados sanitarios do Servizo Galego de Saúde, aprobado polo Consello da Xunta con data do 27 de xullo (DOG nº 155, do 11 de agosto), o persoal estatutario fixo das categorías de diplomados sanitarios, con praza en propiedade nos equipos das institucións sanitarias do Servizo Galego de Saúde obtida con anterioridade ao remate dos procesos executados ao abeiro da Lei 16/2001, ao que lle resulte de aplicación o sistema retributivo da Lei 55/2003, do estatuto marco (transitoriamente Real decreto lei 3/1987 e normativa complementaria), pode acceder ao grao III con efectos do 1 de xullo de 2008.
O dito acordo atribúelle á comisión de seguimento a función de determinar, para a súa publicación, os méritos e baremos aplicables para o acceso aos sucesivos graos en atención ao nivel de implantación do sistema. Por outra parte, correspóndelle a este centro directivo iniciar mediante resolución o procedemento para o recoñecemento dos sucesivos graos no momento en que proceda consonte á secuencia temporal acordada.
Esta resolución ten por obxecto publicar o baremo e procedemento que se aplicará no proceso de acceso ao grao III do colectivo anteriormente referido, así como abrir o prazo de presentación de solicitudes.
Ademais, e segundo o acordado na Comisión de Seguimento que tivo lugar o 13 de maio de 2008, o baremo que se aplicará no acceso ao grao IV é o que se establece nesta resolución para o acceso ao grao III, coa particularidade que se esixirán un mínimo de 11 créditos para o recoñecemento do dito grao. O acceso ao grao IV, segundo o establecido no acordo, terá lugar con efectos do 1 de xullo de 2009, para o cal se publicará a correspondente resolución coa suficiente antelación.
Con base no que antecede, coa aprobación da Comisión de Seguimento do Acordo
RESOLVO:
Primeiro.-Obxecto.
De conformidade coa secuencia temporal establecida na cláusula 10 do Acordo do 4 de xullo de 2006, esta resolución ten por obxecto publicar o baremo e iniciar o procedemento para o recoñecemento do grao III de carreira profesional a determinado colectivo de persoal estatutario das categorías de diplomados sanitarios, establecendo o prazo para a presentación de solicitudes.
Publicar os acordos aprobados pola Comisión de Seguimento con data do 13 de maio de 2008 en relación ao grao IV.
Segundo.-Ámbito de aplicación e requisitos.
Poderá solicitar o recoñecemento do grao III o persoal estatutario fixo, das categorías de diplomados sanitarios, con praza en propiedade nos equipos das institucións sanitarias do Servizo Galego de Saúde obtida con anterioridade ao remate dos procesos executados ao abeiro da Lei 16/2001, que teña acreditado os requisitos para acceder ao grao II establecidos na resolución do 30 de maio de 2007 (DOG nº 107, do 5 de xuño) e cumpra ou estea en condicións de cumprir, no 30 de xuño de 2008, os seguintes requisitos:
a) Ter prestados cando menos 19 anos de servizos, no réxime estatutario, na correspondente categoría. Para estes efectos computaranse igualmente os servizos, previos á resolución de integración no réxime estatutario, prestados baixo outro réxime xurídico; serán igualmente computados os servizos prestados en categorías para cuxo exercicio se requira a mesma diplomatura.
b) Estar en situación de activo ou asimilada (reserva de posto), de conformidade co establecido na Lei 55/2003, do 16 de decembro, do estatuto marco.
Terceiro.-Prazo de presentación e modelo de solicitude.
O profesional deberá presentar a solicitude a través de calquera dos procedementos do artigo 38 da Lei 30/1992, do 26 de novembro; advírtese que na folla de solicitude debe figurar o selo de rexistro, que quedarán os orixinais en poder da Administración e expedirase copia para o interesado. A solicitude deberá dirixirse ao Comité de Avaliación (diplomados sanitarios) da institución sanitaria na que preste servizos, no prazo que se inicia no día seguinte ao da publicación desta resolución e finaliza o 15 de xullo de 2008.
Cada participante deberá cubrir unha única solicitude axustándose necesariamente ao modelo que figura como anexo I desta resolución.
O modelo de solicitude está publicado na páxina web do Servizo Galego de Saúde (www.sergas.es).
Cuarto.-Documentación que debe achegarse coa solicitude.
a) Certificado acreditativo dos 19 anos de servizos prestados.
Non será preciso presentar certificado de servizos prestados no caso do solicitante que teña prestado na institución de destino actual os 19 anos de servizos requiridos para o acceso. Noutro caso, o solicitante deberá presentar o certificado ou certificados, emitidos polo centros correspondentes, que sexan precisos para completar o dito período.
b) Autoavaliación/relación de méritos.
A autoavaliación/relación de méritos deberá axustarse necesariamente ao modelo que figura como anexo II desta resolución. O modelo está publicado na páxina web do Servizo Galego de Saúde (www.sergas.es).
c) Documentación acreditativa dos méritos correspondentes ás actividades acreditadas: formación continuada; actividade docente; compromiso coa organización. Deberán xuntarse os diplomas ou certificacións acreditativas correspondentes.
O solicitante poderá achegar a documentación que considere oportuna á vista do baremo (téñase en conta que con 9 créditos se acada a avaliación favorable).
Non é preciso acreditar todas as actividades realizadas, xa que as futuras resolucións que inicien o prazo para acceder aos sucesivos graos posibilitarán, novamente, a presentación de documentación adicional.
Quinto.-Baremo.
Avaliaranse os seguintes aspectos da actividade e desenvolvemento profesional:
-Cumprimento dos requirimentos básicos profesionais.
-Actividades acreditadas: formación continuada, actividade docente, compromiso coa organización.
A avaliación superarase coa obtención de 9 créditos.
1. Nivel de cumprimento dos requirimentos básicos profesionais.
Para superar a avaliación atenderase, en primeiro lugar, ao nivel de cumprimento dos requirimentos básicos da actividade dos profesionais.
Con base na facultade prevista no punto 3 da cláusula 6 do Acordo do 4 de xullo de 2006, e na procura de que os requirimentos sexan parangonables en todas as institucións sanitarias, o Servizo Galego de Saúde determinou os requirimentos xerais da actividade profesional que, xunto á continuidade no cumprimento dos establecidos para o grao II, serán especialmente considerados e con maior incidencia na avaliación para o acceso ao grao III. Os ditos requirimentos figuran incorporados como anexo III desta resolución.
A avaliación será realizada e asinada no espazo correspondente do anexo II-sempre con posterioridade á presentación da solicitude-polo/a correspondente supervisor/a ou coordinador/a, ou director/a de enfermaría, no seu defecto, que cualificará o nivel de cumprimento como baixo, normal ou alto; se isto non resulta posible, a avaliación será asinada por un representante da institución no comité de avaliación.
No proceso de avaliación destes requirimentos atenderase ás peculiaridades do centro de destino e/ou do posto desempeñado.
O nivel avaliado de cumprimento outorgaralle ao solicitante as seguintes puntuacións: nivel baixo (6 créditos); nivel normal (7 créditos); nivel alto (8 créditos).
2. Actividades acreditadas.
a) Formación continuada para a actividade profesional: valorarase, en todo caso, a asistencia, debidamente xustificada, a cursos de formación e perfeccionamento acreditados pola Comisión de Formación Continuada do Sistema Nacional de Saúde, ou pola comisión autonómica, sempre que teñan un contido relacionado coas funcións propias da categoría.
Valoraranse tamén os cursos finalizados con posterioridade ao 1 de xaneiro de 2000, relevantes para o desempeño das correspondentes funcións, que se inclúan nalgún dos seguintes grupos:
-Cursos convocados e impartidos pola Administración estatal, autonómica, universidades, INEM, Cruz Vermella, colexios oficiais de diplomados sanitarios, organizacións sindicais ou avalados polo Servizo Galego de Saúde.
-Cursos realizados ao abeiro do acordo de formación continua das administracións públicas ou do Plan de formación continua do Servizo Galego de Saúde.
Para a formación universitaria posgraduada non se terá en conta a citada data de referencia (1 de xaneiro de 2000).
b) Actividade docente acreditada:
-Docencia en cursos acreditados para diplomados sanitarios polo sistema acreditador de formación continuada dos profesionais sanitarios: a puntuación resultará dos créditos asignados ao curso, e á correspondente participación individual en número de horas.
-Docencia de pregrao, posgrao e formación de residentes de especialidades de enfermaría.
c) Compromiso coa organización:
Valoraranse as actividades realizadas desde 1 de xullo de 1995.
-Asistencia e participación en comisións oficiais ou grupos de traballo con funcións que redunden na mellora na prestación do servizo.
-Elaboración de protocolos e proxectos de mellora.
-Exercicio de funcións de dirección, xefatura, coordinación e supervisión.
-Participación en actividades científicas, comunicacións, relatorios, redes investigación, publicacións e proxectos de investigación.
Sexto.-Proceso de avaliación e propostas de resolución.
a) Os comités de avaliación, unha vez realizada a avaliación do nivel de cumprimento dos requirimentos básicos profesionais de conformidade co establecido na disposición quinta, e valorando as actividades acreditadas cando e na medida que sexa procedente para superar a avaliación, dirixirán a este centro directivo proposta favorable de recoñecemento do grao III respecto aos solicitantes que acaden os 9 créditos precisos.
Coa dita proposta remitirase certificación sobre a presentación da solicitude en prazo e sobre o cumprimento dos requisitos básicos establecidos na disposición segunda desta resolución.
b) Os comités remitiranlle á Comisión Técnica de Avaliación (diplomados sanitarios), con sede nas dependencias deste centro directivo, as solicitudes e documentación anexa nos seguintes supostos:
-Cando se trate de solicitantes que, tendo recoñecido o grao II, teñan permanecido desde xullo de 2007 en situacións que impliquen desvinculación da actividade asistencial.
-Cando se trate de solicitantes que non superen a avaliación, non reúnan os requisitos básicos para o recoñecemento do grao ou se aprecie calquera impedimento para o dito recoñecemento.
-Calquera outro suposto no que, por causas debidamente motivadas, consideren que o solicitante non pode someterse ao sistema xeral de avaliación dos propios comités.
c) A Comisión Técnica de Avaliación formulará as súas propostas sobre recoñecemento de grao con base en criterios de xeral aplicación previamente fixados. En todo caso, calquera proposta de desestimación do recoñecemento, baseada nunha avaliación negativa, virá precedida dun período de alegacións habilitado para que o/a profesional achegue as alegacións que considere oportunas e/ou o seu currículo profesional.
Sétimo.-Baremo aplicable para o acceso ao grao IV.
Para o recoñecemento do grao IV da carreira profesional (no vindeiro ano 2009) do persoal das categorías de diplomados sanitarios aplicarase o baremo establecido nesta resolución e a avaliación do nivel de cumprimento de requirimentos básicos realizarase consonte os criterios establecidos no anexo III desta resolución.
A avaliación entenderase superada coa obtención de 11 créditos.
Santiago de Compostela, 30 de maio de 2008.
Antonio José Fernández Paniagua
Director xeral da División de Recursos Humanos e Desenvolvemento Profesional
Ver referencia pdf "11100D014P092.PDF"